## Všeobecne záväzné nariadenie

## Obce Zlatá Idka

## o chove , držaní a ochrane zvierat na území obce

Obecné zastupiteľstvo v Zlatej Idke, na základe ustanovení § 6, ods. 1, § 11 ods. 4 písm. g, § 4 ods. 3 zákona SNR č. 369/1990 Zb. o obecnom zriadení v znení zmien a doplnkov, v zmysle § 13 zákona č. 115/1995 Z.z. o ochrane zdravia ľudí vydáva pre obec Zlatá Idka toto všeobecne záväzné nariadenie o chove, držaní a ochrane zvierat na území obce.

§ 1

Úvodné ustanovenie

1.V záujme utvárania predpokladov na zdravé životné podmienky, pracovné podmienky a zdravý spôsob života ako aj zvýšenia ochrany zvierat a v záujme ochrany čistoty a bezpečnosti verejných priestranstiev na území obce Zlatá Idka, možno chovať a držať zvieratá len pri dodržaní:

• Platných právnych predpisov

• Tohto nariadenia

2. Nariadenie upravuje chov, držanie a ochranu zvierat

§ 2

Kategórie zvierat

1.Veľké hospodárske zviera /ďalej len VHZ/. Za VHZ sa považujú kone, osly, mulice a hovädzí dobytok.

2.Stredné hospodárske zviera /ďalej len SHZ/. Za SHZ sa považujú ovce, kozy a ošípané.

3.Malé a drobné hospodárske zviera /ďalej MDHZ/. Za MDHZ sa považujú – hrabavá a vodná hydina, zajace, králiky, holuby. Slimáky a včely.

4.Kožušinové zviera /ďalej len KZ/. Za KZ sa považujú zvieratá na kožušinový chov – nutrie, ondatry, činčily, norky, líšky.

5.Domové zviera /ďalej len DZ/. Za DZ sa považujú psy, mačky, malé hlodavce, okrasné vtáky, obojživelníky a plazy.

6.Ostatné zvieratá /ďalej len OZ/. Za OZ považujeme zvieratá okrem zvierat uvedených v odsekoch 1,2,3,4,5.

§ 3

Územné podmienky pre chov a držanie zvierat

Podmienky chovu zvierat vo vzťahu k majetku obce, úprave verejného poriadku na verejných priestranstvách, v záujme utvárania predpokladov na zdravé životné podmienky, pracovné podmienky a zdravý spôsob života ako aj v záujme dobrých medziľudských vzťahov.

1.Chov a držanie zvierat je zakázané:

• Na miestach opatrených upozornením na zákaz chovu a držania zvierat

• Na detských pieskoviskách, prevádzkujúcich školských zariadeniach

• Na ihrisku

2.Chov divých zvierat z voľnej prírody je zakázaný na celom území obce bez výnimky.

3.K predaju psov, mačiek, králikov a kožušinových zvierat sa vyžaduje veterinárne osvedčenie, v ktorom pri prísune zvierat z iných okresov musí byť potvrdená nákazová situácia v mieste pôvodu zvierat.

4.VHZ, SHZ je povolené chovať a držať iba:

• V obytných domoch individuálnej bytovej výstavby na pozemku rodinných domov min. 10 m od miestnej komunikácie.

• Za súčasného vytvorenia potrebných priestorových a stavebných podmienok , súhlasného stanoviska bezprostredných susedov pri vzdialenosti menej ako 50 m od obytného domu

5.MDHZ je povolené chovať a držať iba:

• Za súčasného vytvorenia potrebných priestorových a stavebných podmienok, súhlasného stanoviska bezprostredných susedov pri vzdialenosti menej ako 10 m

6. Objekty pre zvieratá musia spĺňať platné veterinárno-hygienické predpisy

pre daný druh a počet zvierat.

7.Včely sa môžu chovať výlučne v okrajových častiach obce pri dodržaní oznamovacej povinnosti chovateľa.

8.Holuby / športové, poštové, ozdobné, úžitkové / je zakázané chovať v akýchkoľvek častiach bytových domoch. Vzdialenosť holubníkov od obytných objektov susedov musí byť min. 20 metrov.

9.Králiky a zajace je možné chovať bez ohlásenia Obecnému úradu a písomného stanoviska najbližších susedov len v počte max. 15 ks.

10.Za účelom dodržania technických, hygienických a veterinárnych podmienok chovu zvierat sa určujú tieto vzdialenosti:

• Vzdialenosť chovných objektov od miestnej komunikácie min. 10 metrov

• Vzdialenosť chovných objektov od obytných objektov susedov min. 20 m /MDHZ/ a 50 m /VHZ a SHZ/ . Pri menšej vzdialenosti chovných objektov od obytných objektov susedov sa vyžaduje písomný súhlas dotknutých susedov.

11.Chovateľ pred začatím stavby chovného objektu pre zviera, alebo pri zmene tohto objektu je povinný postupovať v zmysle platného stavebného zákona.

§ 4

Práva a povinnosti chovateľa zvierat

1.Chovateľ je povinný zabezpečiť zvieraťu výživu, opateru a umiestnenie zodpovedajúce jeho fyziologickým potrebám a správaniu a poskytnúť mu potrebnú voľnosť pohybu.

2.Chovateľ je povinný umiestniť zviera do primeraných zoohygienických a hygienických podmienok a tieto je povinný udržiavať okrem iného aj dezinfikáciou, deratizáciou a dezinsekciou.

3. Chovateľ nesmie porušovať chovom a držaním zvierat žiadne veterinárne a hygienické predpisy, nariadenia obce, verejný poriadok v obci a nesmie ohrozovať zdravie a bezpečnosť občanov obce a nesmie poškodzovať verejný majetok a majetok obce.

4.Chovateľ je povinný poskytnúť prvú pomoc a všetky potrebné doklady občanovi, ktorý bol ohrozený na zdraví alebo majetku chovateľovým zvieraťom. Na žiadosť ošetrujúceho lekára poškodého je chovateľ povinný dať zviera prehliadnúť veterinárnym lekárom.

5.Chovateľ je zodpovedný za škodu spôsobenú chovaným a držaným zvieraťom a je povinný nahradiť ju podľa všeobecne platných predpisov.

6.Chovateľ nesmie zviera týrať, ukončiť jeho chov vypustením v obci, do voľnej prírody a usmrtiť zviera bez primeraného dôvodu a nevhodným spôsobom.

7.Chovateľ nesmie prenechať chov a držanie zvieraťa osobe, ktorá nie je na to telesne, alebo duševne spôsobilá.

8.Chovateľ je povinný exkrementy svojho zvieraťa vyčistiť a odstrániť v zmysle veterinárnych a hygienických predpisov napr. umiestnením do žumpy, hnojiska alebo zapravením do poľnohospodársky využívanej pôdy.

9.Uhynuté zviera je chovateľ povinný bez meškania oznámiť asanačnému podniku. Chovateľ nesmie uhynuté zviera zakopať alebo ho umiestniť na iné miesto.

10.Asanačný podnik je povinný v určenom obvode za odplatu zabezpečiť včasný odvoz odpadov živočíšneho pôvodu.

11.Chovateľ je povinný:

• Písomne požiadať Obec Zlatá Idka o súhlas s chovom a držaním týchto zvierat a v tejto žiadosti uvedie min. tieto údaje: meno, priezvisko, adresu, telefón, druh a počet chovaných a držaných zvierat, miesto chovu a zmenu v týchto údajov, pritom doloží aj súhlasné stanovisko štátneho veterinárneho orgánu a štátneho zdravotného dozoru.

12.Predchádzajúci odsek sa nevzťahuje na chovateľa, ktorý chová a drží DZ a OZ.

13.Chovateľ psa je povinný:

a) Psa, ktorý dosiahol vek 6 mesiacov, prihlásiť do 15 dní na Obecnom úrade Zlatá Idka, registrovať sa ako platiteľ dane za psa.

b) Mimo svojho domu

• Mať psa na vodidle s max. dĺžkou vodidla 2,5 m

• Dať psovi ochranný košík / náhubok/

• Dať psovi na viditeľné miesto evidenčnú známku

c/ pri zrušení chovu psa písomne odhlásiť a uviesť umiestnenie psa

d/ chovateľ, ktorý v čase nadobudnutia platnosti tohto nariadenia chová

zviera, na ktoré sa toto nariadenie vzťahuje je povinný dodržiavať toto

nariadenie

e/ majitelia psov využiť služby veterinára, ktorý vykonáva očkovanie psov

proti besnote raz ročne s organizačnou pomocou obecného úradu.

§ 5

Nahlasovacia povinnosť

1.Nahlasovaciu povinnosť sú povinní splniť majitelia psov na území obce Zlatá Idka v zmysle tohto nariadenia.

2.Chovatelia včiel majú oznamovaciu povinnosť pri každej zmene stanovišťa včiel.

3. Obec Zlatá Idka si môže vyhradiť ohlasovaciu povinnosť aj pre iné druhy zvierat.

§ 6

Sankcie

1.Porušenie ustanovení tohto všeobecne záväzného nariadenia je priestupkom, za ktorý môže byť fyzickým osobám uložená pokuta vo výšky 500,- Sk, a v priestupkovom konaní do výšky 1 000,- Sk

2.Starostka obce Zlatá Idka môže za porušenie tohto nariadenia uložiť právnickej osobe pokutu do výšky 100 000,- Sk.

§ 7

Záverečné ustanovenia

1. Toto všeobecne záväzné nariadenie bolo prijaté obecným zastupiteľstvom v Zlatej Idke dňa 25. 11. 2005.

2.Toto VZN nadobúda účinnosť po nadobudnutí právoplatnosti.

Zlatá Idka, 28.11.2005 Dana Jacková  
starostka obce